钦定古今图书集成/明伦汇编/官常典/第071卷 > 祁阳侯子范
## 钦定古今图书集成/明伦汇编/官常典/第071卷 > 祁阳侯子范

按《南史齐豫章文献王传》：文献王嶷子子范，字景则，
齐永明中，封祁阳县侯，拜太子洗马。天监初，降爵为
子，位司徒主簿，丁所生母忧去职。子范有孝性，居丧
以毁闻。服阕，累迁大司马南平王从事中郎。王爱文
学士，子范偏被恩遇，常曰：“‘此宗室奇才也’。使制《千字
文》，其辞甚美。王命记室蔡薳注释之，自是府中文笔”
皆使具草。后为临贺王正德长史，正德迁丹阳尹，复
为正德信威长史，领尹丞。历官十馀年，不出蕃府，而
诸弟并登显列，意不能平。及是为到府笺曰：“上蕃首
僚，于兹再忝；河南雌伏，自此重叨。老少异时，盛衰殊
日，虽佩恩宠，还羞年鬓。”子范少与弟子显、子云才名
略相比，而风采容止不逮，故宦途有优劣。每读《汉书
杜缓传》云：六弟五人至大官，唯中弟钦官不至，最知
名。常吟讽之，以况己也。后为秘书监。简文即位，召为
光禄大夫，加金章紫绶，以逼贼不拜。其年葬简皇后，
使制哀策，文理哀切。帝谓武林侯萧谘曰：“此段庄陵，
万事零落，唯哀册尚有典刑。”敕赉米千石。子范无居
宅。寻卒于招提寺僧房。贼平，元帝追赠金紫光禄大
夫，谥曰“文。”前后文集三十卷。子滂、确，并少有文章。简
文在东宫时，尝与邵陵王数诸萧文士，滂、确并预焉。
滂位中军宣城王记室，先子范卒。确位司徒右长史。
魏平江陵，入长安。滂弟干，字思惕，容止雅正，性恬简，
善隶书，得叔父子云之法。九岁补国子《周易》生，祭酒
袁昂深敬重之。仕梁为宣城王谘议参军。陈武帝镇
南徐州，引为司空从事中郎。及受命，永定元年，除给
事黄门侍郎。时熊昙朗在豫章，周迪在临川，留异在
东阳，陈宝应在建安，共相结连，闽中豪帅，立砦自保。
武帝患之，令干往，谕以逆顺，谓曰：“昔陆贾南征，赵佗
归顺，随何奉使，黥布来臣。追想清风，髣髴在目，卿宜
勉建功名，不烦更劳师旅。”干至，示以逆顺，所在款附。
其年，就除建安太守。天嘉二年，留异反，陈宝应助之，
又资周迪兵粮，出寇临川，因逼建安。干单使临郡，不
能守，乃弃郡以避宝应。时闽中宰守，并受宝应署置，
干独不屈，徙居郊野。及宝应平，都督章昭达以闻，文
帝甚嘉之，超授五兵尚书。卒，谥《静子》。